ຫວາາງແລ້ວນີ້, ທີ່ສຳນັກງານລັດຖະບານ, ທ່ານນາຍົກລັດຖະມົນຕີ ຟ້າມມິນຈິ້ງ ໄດ້ໃຫ້ການຕ້ອນຮັບທ່ານ Alok Sharma - ລັດຖະມົນຕີລັດຖະບານອັງກິດ, ປະທານກອງປະຊຸມຄັ້ງທີ 26 ຂອງບັນດາປະເທດສົນທິສັນຍາຂອບສະຫະປະຊາຊາດ ກ່ຽວກັບ ການປ່ຽນແປງຂອງດິນຟ້າອາກາດ (COP26), ເນື່ອງໃນໂອກາດທ່ານ Alok Sharma ຢ້ຽມຢາມ ແລະ ເຮັດວຽກຢູ່ຫວຽດນາມ.
ທ່ານ Alok Sharma ໄດ້ສົ່ງຈົດໝາຍຂອງທ່ານນາຍົກລັດຖະມົນຕີອັງກິດ Boris Johnson ໃຫ້ແກ່ທ່ານນາຍົກລັດຖະມົນຕີ ຟ້າມມິນຈິ້ງ ເພື່ອເຊື້ອເຊີນທ່ານນາຍົກລັດຖະມົນຕີ ຟ້າມມິນຈິ້ງ ເຂົ້າຮ່ວມກອງປະຊຸມ COP26 ທີ່ຈະໄດ້ຈັດຂຶ້ນໃນເດືອນພະຈິກທີ່ປະເທດອັງກິດ, ຫວັງວ່າ ນາຍົກລັດຖະມົນຕີ ຟ້າມມິນຈິ້ງ ຈະຈັດເວລາເຂົ້າຮ່ວມກອງປະຊຸມສຳຄັນນີ້.
ໃນບັນຍາກາດເປີດກວ້າງ, ຈິງໃຈ ແລະ ເປີດເຜີຍ, ສອງຝ່າຍໄດ້ແລກປ່ຽນຫຼາຍບັນຫາສະເພາະ, ສຳຄັນ ແລະ ມີປະໂຫຍດສ່ວນລວມ ເພື່ອສືບຕໍ່ນຳການພົວພັນຄູ່ຮ່ວມມືຍຸດທະສາດຫວຽດນາມ - ອັງກິດໄປສູ່ການພັດທະນາໃນທາງບວກ ໃນສະພາບການໂລກພວມປະເຊີນໜ້າກັບສິ່ງທ້າທາຍໃໝ່ຫຼາຍຢ່າງ, ໂດຍສະເພາະແມ່ນການປ່ຽນແປງຂອງດິນຟ້າອາກາດ ແລະ ການລະບາດຂອງພະຍາດ COVID-19.
ທ່ານນາຍົກລັດຖະມົນຕີ ຟ້າມມິນຈິ້ງ ຢັ້ງຢືນວ່າ ຫວຽດນາມພ້ອມແລ້ວທີ່ຈະຮ່ວມມືຢ່າງແໜ້ນແຟ້ນກັບອັງກິດ ແລະ ບັນດາຄູ່ຮ່ວມມືເພື່ອຮັບປະກັນຜົນສຳເລັດອັນໃຫຍ່ຫຼວງຂອງກອງປະຊຸມ ດ້ວຍຄຳໝັ້ນສັນຍາທີ່ເຂັ້ມແຂງ ແລະ ສະເພາະ ເພື່ອໜູນຊ່ວຍບັນດາປະເທດພວມພັດທະນາປະຕິບັດສັນຍາປາຣີ ກ່ຽວກັບການປ່ຽນແປງດິນຟ້າອາກາດ, ພິເສດແມ່ນການເຂົ້າເຖິງແຫຼ່ງທຶນການເງິນ ແລະ ການຖ່າຍທອດເຕັກໂນໂລຢີ.
ສ່ວນ ທ່ານ Alok Sharma ໄດ້ເນັ້ນໜັກວ່າ ຫວຽດນາມແມ່ນໜຶ່ງໃນບັນດາຄູ່ຮ່ວມມືທີ່ສຳຄັນ ຂອງລັດຖະບານອັງກິດ ໃນການກະກຽມໃຫ້ແກ່ກອງປະຊຸມ COP26. ພ້ອມທັງ ຕີລາຄາສູງຫວຽດນາມ ໃນການໃຫ້ຄຳໝັ້ນສັນຍາ ແລະ ການເຂົ້າຮ່ວມຢ່າງຕັ້ງໜ້າໃນຂອບການຮ່ວມມືຫຼາຍຝ່າຍ ກ່ຽວກັບການປ່ຽນແປງດິນຟ້າອາກາດ, ຕີລາຄາສູງຄວາມພະຍາຍາມຂອງຫວຽດນາມ ໃນການຫຼຸດຜ່ອນການປ່ອຍອາຍພິດເຮືອນແກ້ວ, ຢືນຢັນວ່າ ອັງກິດຈະສືບຕໍ່ສະໜັບສະໜູນຫວຽດນາມ ຮັບມືຕໍ່ການປ່ຽນແປງຂອງດິນຟ້າອາກາດ, ນັບທັງຊຸກຍູ້ການພັດທະນາຂະແໜງພະລັງງານສີຂຽວ.
ຄຳຮຸ່ງ